ศาลอุทธรณ์ พิพากษายืน คุก “เปรมชัย” 1 ปี ไม่รอลงอาญา เสนอสินบนจนท. คดีล่าเสือดำ
ศาลอุทธรณ์ พิพากษายืน คุก "เปรมชัย" 1 ปี ไม่รอลงอาญา เสนอสินบนจนท. คดีล่าเสือดำ
ศาลอุทธรณ์ พิพากษายืน คุก "เปรมชัย" 1 ปี ไม่รอลงอาญา เสนอสินบนจนท. คดีล่าเสือดำ
29 ก.ค. 2563

ผู้สื่อข่าวรายงานว่า วันนี้ (29 ก.ค.63)​ ที่ศาลอาญาคดีทุจริตและประพฤติมิชอบภาค 7 ศาลอุทธรณ์แผนกคดีทุจริตและประพฤติมิชอบ ได้นัดฟังคำพิพากษา คดีหมายเลขดำที่ 10/2561 (คดีหมายเลขแดง อท.ที่ 13/2562)  ที่พนักงานอัยการสำนักงานคดีปราบปรามการทุจริตภาค 7 เป็นโจทก์ ยื่นฟ้อง นายเปรมชัย กรรณสูต เป็นจำเลยที่ 1 และ นายยงค์ โดดเครือ (คนขับรถ) จำเลยที่ 2
ในความผิดฐานร่วมกันให้ ขอให้ หรือรับว่าจะให้ทรัพย์สินหรือประโยชน์อื่นใดแก่เจ้าพนักงาน เพื่อจูงใจให้กระทําการ ไม่กระทําการ หรือประวิงการกระทําอันมิชอบด้วยหน้าที่ ตามประมวลกฎหมายอาญา มาตรา 144 ประกอบมาตรา 83
โดยก่อนหน้านี้ เมื่อวันที่ 11 มิ.ย. 62 ศาลอาญาคดีทุจริตและประพฤติมิชอบภาค 7 ซึ่งเป็นศาลชั้นต้นได้พิพากษาให้จำคุกนายเปรมชัย จำเลยที่ 1 เป็นเวลา 1 ปี โดยไม่รอการลงโทษ(ไม่รอลงอาญา)​ ส่วน นายยงค์ จำเลยที่ 2 พิพากษายกฟ้อง
ต่อมา นายเปรมชัย จำเลยที่ 1 ยื่นอุทธรณ์ ซึ่งได้รับการปล่อยชั่วคราวระหว่างอุทธรณ์ ด้วยหลักทรัพย์ 200,000 บาท
ทั้งนี้ ศาลพิจารณาแล้วเห็นพ้องด้วยกับคำพิพากษาของศาลชั้นต้น อุทธรณ์ของจำเลยที่ 1 ฟังไม่ขึ้น จึงพิพากษายืน ให้จำคุกนายเปรมชัย จำเลยที่ 1 มีกำหนด 1 ปีโดยไม่รอการลงโทษ (ไม่รอลงอาญา)
ส่วนนายยงค์ (คนขับรถ) จำเลยที่ 2 พิพากษายกฟ้องในความผิดฐานร่วมกันให้ ขอให้ หรือรับว่าจะให้ทรัพย์สินหรือประโยชน์อื่นใดแก่เจ้าพนักงาน เพื่อจูงใจให้กระทําการ ไม่กระทําการ หรือประวิงการกระทําอันมิชอบด้วยหน้าที่ ตามประมวลกฎหมายอาญา มาตรา 144 ประกอบมาตรา 83
โดยภายหลังอ่านคำพิพากษาศาลอุทธรณ์เสร็จแล้ว นายเปรมชัย จำเลยที่ 1 ได้ยื่นคำร้องพร้อมหลักทรัพย์เป็นเงินสด 500,000 บาท ขอปล่อยตัวชั่วคราวระหว่างฎีกา ศาลพิจารณาแล้วอนุญาตให้ปล่อยชั่วคราว